**MODELKA KOZA**

Dagmar Wagnerová

Za modelku chce ísť koza,

modelky sa v autách vozia..

Predvádzajú krásne šaty.

(Vraj sa za to dobre platí.)

„Štíhla chcem byť , celkom chudá,

také kozy ľúbia ľudia.

Krútim hlavou: „Milá koza,

to sú reči! Ozaj hrôza.

Veď ty nie si žiadne béčko!

Výborné je tvoje mliečko.

A už dávno nie je lacné,

zdravé je a všetkým vzácne.

Aj do EU ho už vozia.

Stúpa tvoja sláva kozia.

Nemusíš ísť za modelku,

radšej nadoj kanvu veľkú.

„Dobre radím, koza, sprav to!

A budeš mať dom aj auto!“